‘મણિ સર’ તરીકે ઓળખાતા મણિ રત્નમની છેલ્લી બે ફિલ્મો ‘ઓ કે કન્મની’ અને ‘કાટ્ર વેલિયિદાઈ’ બંનેમાં સીધાં મેરેજ નહોતાં પણ મેરેજના કન્સેપ્ટની આસપાસ વાર્તા ગરબા લેતી હતી. હવે એમની લેટેસ્ટ રિલીઝ છે ‘ચેક્કા ચિવન્થા વાનમ’. આમ તો આ ફિલ્મને લગ્ન સાથે દેખીતો કોઈ સંબંધ નથી, પણ ફિલ્મનાં બહુધા પાત્રો પરણેલાં છે અથવા તો પૈણું પૈણું થાય છે, એ પૅટર્ન અહીં પણ જળવાઈ છે. ‘ચેક્કા ચિવન્થા વાનમ’ એટલે ‘હિંગળોક લાલ રંગનું આકાશ’. આવું એબ્સર્ડ લાગતું નામ આપવા પાછળનું લોજિક ફિલ્મ જોશો એટલે સમજાશે. તેમાં એક લોજિક તો લોહી સાથે છે. લોહી મંજે રિલેશનશિપ અને લોહી મંજે ઈજા પહોંચવાથી વહેતું લોહી પણ ખરું. એ ઉપરાંત એક લોજિક પણ છે, જે સિક્રેટ છે ને ફિલ્મની છેલ્લી મિનિટોમાં ખૂલે છે.